title: Komisijas Īstenošanas regula (ES) 2018/922 (2018. gada 28. jūnijs), ar ko paredz atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas jāievēro tūbīšu (Gymnammodytes cicerelus un G. semisquamatus) un jūrasgrunduļu (Aphia minuta un Crystalogobius linearis) zvejā ar laivas velkamajiem vadiem noteiktos Spānijas (Katalonijas) teritoriālajos ūdeņos

text:
               29.6.2018

               LV

               Eiropas Savienības Oficiālais Vēstnesis

               L 164/39

         KOMISIJAS ĪSTENOŠANAS REGULA (ES) 2018/922
   (2018. gada 28. jūnijs),
   ar ko paredz atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas jāievēro tūbīšu (Gymnammodytes cicerelus un G. semisquamatus) un jūrasgrunduļu (Aphia minuta un Crystalogobius linearis) zvejā ar laivas velkamajiem vadiem noteiktos Spānijas (Katalonijas) teritoriālajos ūdeņos
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2006. gada 21. decembra Regulu (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (1), un jo īpaši tās 13. panta 5. punktu,
   tā kā:

               (1)

               Ar Regulas (EK) Nr. 1967/2006 13. panta 1. punktu velkamos zvejas rīkus ir aizliegts izmantot līdz 3 jūras jūdžu attālumam no krasta vai līdz 50 m izobatai, ja tāds dziļums sasniegts tuvāk pie krasta.

               (2)

               Pēc dalībvalsts lūguma Komisija var pieļaut atkāpi no Regulas (EK) Nr. 1967/2006 13. panta 1. punkta, ja ir izpildīti vairāki nosacījumi, kas izklāstīti 13. panta 5. un 9. punktā.

               (3)

               Atkāpe no minētās regulas 13. panta 1. punkta pirmās daļas ar Komisijas Īstenošanas regulu (ES) Nr. 464/2014 (2) tika piešķirta uz laiku līdz 2017. gada 8. maijam.

               (4)

               2017. gada 6. novembrī Komisija saņēma Spānijas lūgumu piešķirt atkāpi no minētās regulas 13. panta 1. punkta.

               (5)

               Spānija iesniedza jaunāko zinātnisko un tehnisko informāciju, kas pamato atkāpes piemērošanu.

               (6)

               Zivsaimniecības zinātnes, tehnikas un ekonomikas komiteja (ZZTEK) 2018. gada janvārī (3) novērtēja Spānijas lūgto atkāpi un ar to saistītā pārvaldības plāna īstenošanas ziņojumu.

               (7)

               ZZTEK norādīja, ka pārvaldības plāna pamatā ir labas pārvaldības principi, tostarp uz labākajiem pieejamajiem zinātniskajiem pierādījumiem balstīta lēmumu pieņemšana, pēc iespējas lielāka ieinteresēto personu iesaiste un ilgtermiņa perspektīva. Turklāt ZZTEK norādīja, ka Spānija ir ierosinājusi jaunus pētījumus, kuru mērķis ir rast veidus, kā samazināt izmetumus, un noteikusi stingrus zvejas piepūles ierobežojumus, jo īpaši samazinātas resursu pieejamības periodos.

               (8)

               Spānijas lūgtā atkāpe atbilst Regulas (EK) Nr. 1967/2006 13. panta 5. un 9. punktā izklāstītajiem nosacījumiem.

               (9)

               Pastāv specifiski ģeogrāfiskie ierobežojumi, kas saistīti ar kontinentālā šelfa nelielo platību un mērķsugu telpisko izplatību, kas ierobežo zvejas vietas.

               (10)

               Zvejniecībai nav būtiskas ietekmes uz jūras vidi, un zvejniecība ir ļoti selektīva, jo zvejas vadus velk vertikālajā ūdens slānī, neskarot jūras gultni: pretējā gadījumā tiktu nodarīts kaitējums mērķsugām un zvejojamo sugu zivju atlase būtu praktiski neiespējama, jo tās ir ļoti sīkas.

               (11)

               Spānijas lūgtā atkāpe ietekmē nelielu kuģu skaitu, proti, 26 kuģus.

               (12)

               Šajā zvejniecībā nav iespējams izmantot citus zvejas rīkus, jo nav cita reglamentēta rīka, ar kuru, ņemot vērā tā uzbūvi, tehniskos parametrus un izmantoto linuma acs veidu, varētu nozvejot mērķsugas.

               (13)

               Pārvaldības plāns garantē, ka zvejas piepūle nākotnē netiks palielināta, jo zvejas atļaujas tiek izdotas tikai konkrētiem 26 kuģiem un ir noteikts zvejas piepūles maksimālais apmērs.

               (14)

               Lūgums aptver kuģus, kas reģistrēti Katalonijas autonomā apgabala pārvaldītajā flotes statistikā, ir reģistrēti darbojamies attiecīgajā zvejniecībā ilgāk nekā piecus gadus un darbojas saskaņā ar pārvaldības plānu, kuru Spānija pieņēmusi 2014. gada 27. martā (4) un 2018. gada 26. aprīlī (5) pagarinājusi līdz 2021. gada 31. decembrim.

               (15)

               Minētie kuģi ir iekļauti sarakstā, kas Komisijai paziņots saskaņā ar Regulas (EK) Nr. 1967/2006 13. panta 9. punkta prasībām.

               (16)

               Attiecīgās zvejas darbības atbilst Regulas (EK) Nr. 1967/2006 4. panta prasībām, jo saistītais pārvaldības plāns ietver skaidru aizliegumu zvejot virs aizsargājamajiem biotopiem.

               (17)

               Regulas (EK) Nr. 1967/2006 8. panta 1. punkta h) apakšpunkta prasības nav piemērojamas, jo tās attiecas uz traleriem.

               (18)

               Attiecībā uz prasību ievērot 9. panta 3. punktu, kas nosaka minimālo linuma acs izmēru, Komisija norāda: ņemot vērā to, ka attiecīgās zvejas darbības ir ļoti selektīvas, tām ir nebūtiska ietekme uz jūras vidi un tās netiek veiktas virs aizsargājamiem biotopiem, Spānija savā pārvaldības plānā saskaņā ar Regulas (EK) Nr. 1967/2006 9. panta 7. punktu ir atļāvusi atkāpties no šiem noteikumiem.

               (19)

               Attiecīgās zvejas darbības atbilst datu reģistrēšanas prasībām, kas noteiktas Padomes Regulas (EK) Nr. 1224/2009 (6) 14. pantā.

               (20)

               Attiecīgās zvejas darbības neietekmē tādu kuģu darbības, kas izmanto citus zvejas rīkus, nevis traļus, zvejas vadus vai līdzīgus velkamos zvejas rīkus.

               (21)

               Lai nodrošinātu to, ka Regulas (EK) Nr. 1967/2006 III pielikumā minēto sugu nozveja ir minimāla, Spānijas pieņemtajā pārvaldības plānā ir reglamentēta laivas velkamo vadu izmantošana.

               (22)

               Laivas velkamos vadus neizmanto galvkāju zvejai.

               (23)

               Spānijas pieņemtajā pārvaldības plānā ir ietverti zvejas darbību uzraudzības pasākumi, kas paredzēti Regulas (EK) Nr. 1967/2006 13. panta 9. punkta trešajā daļā.

               (24)

               Tāpēc lūgtais atkāpes pagarinājums būtu jāpiešķir.

               (25)

               Spānijai noteiktā laikā un saskaņā ar Spānijas pieņemtajā pārvaldības plānā paredzēto uzraudzības plānu būtu jāsniedz Komisijai attiecīgs ziņojums.

               (26)

               Lai varētu nodrošināt tūlītējus koriģējošus pārvaldības pasākumus, kas veicami, ja Komisijai iesniegtajā ziņojumā atklājas slikts izmantotā krājuma saglabāšanās stāvoklis, un vienlaikus radītu iespēju uzlabot zinātnisko pamatojumu, kurš savukārt ļautu uzlabot pārvaldības plānu, atkāpes ilgums būtu jāierobežo.

               (27)

               Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,

         IR PIEŅĒMUSI ŠO REGULU.
   1. pants
   Atkāpe
   Spānijas teritoriālajos ūdeņos, kas atrodas pie Katalonijas reģiona krasta, Regulas (EK) Nr. 1967/2006 13. panta 1. punktu nepiemēro tūbīšu (Gymnammodytes cicerelus un G. semisquamatus) un jūrasgrunduļu (Aphia minuta un Crystalogobius linearis) zvejai ar laivas velkamajiem vadiem, kurus izmanto kuģi:

               a)

               kas ir reģistrēti flotes statistikā, kuru pārvalda Katalonijas autonomais apgabals;

               b)

               kas ir reģistrēti darbojamies minētajā zvejniecībā ilgāk nekā piecus gadus;

               c)

               kas ir zvejas atļaujas turētāji un darbojas saskaņā ar pārvaldības plānu, kuru Spānija pieņēmusi atbilstīgi Regulas (EK) Nr. 1967/2006 19. panta 2. punktam.

         2. pants
   Ziņošana
   Spānija trīs gadu laikā pēc šīs regulas stāšanās spēkā iesniedz Komisijai ziņojumu, kas sagatavots saskaņā ar uzraudzības plānu, kurš paredzēts 1. panta c) punktā minētajā pārvaldības plānā.
   3. pants
   Stāšanās spēkā un piemērošanas periods
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   To piemēro līdz 2021. gada 2. jūlijam.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 28. jūnijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 409, 30.12.2006., 11. lpp.

      (2)  Komisijas 2014. gada 6. maija Īstenošanas regula (ES) Nr. 464/2014, ar ko paredz atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas jāievēro kuģiem, kuri zvejo tūbītes (Gymnammodytes cicerelus un G. semisquamatus) un jūrasgrunduļus (Aphia minuta un Crystalogobius linearis) ar laivas velkamajiem vadiem, noteiktos Spānijas (Katalonijas) teritoriālajos ūdeņos (OV L 134, 7.5.2014., 37. lpp.).

      (3)  ZZTEK ziņojums (STECF-18-01): https://stecf.jrc.ec.europa.eu/reports/management-plans.

      (4)  Diari Oficial de la Generalitat de Catalunya, Nr. 6591, 27.3.2014., 1. lpp.

      (5)  Orden APM/445/2018, de 26 de abril, por la que se prorroga la vigencia del Plan de gestión de la sonsera en el litoral catalán aprobado por la Orden AAM/87/2014, de 20 de marzo. Boletin Oficial del Estado, Num. 107, sec. III, pagina 47609, 3.5.2018.

      (6)  Padomes 2009. gada 20. novembra Regula (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (OV L 343, 22.12.2009., 1. lpp.).


title: Komisijas Īstenošanas regula (ES) 2018/1033 (2018. gada 20. jūlijs), ar ko 288. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

text:
               23.7.2018

               LV

               Eiropas Savienības Oficiālais Vēstnesis

               L 185/14

         KOMISIJAS ĪSTENOŠANAS REGULA (ES) 2018/1033
   (2018. gada 20. jūlijs),
   ar ko 288. reizi groza Padomes Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 27. maija Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida (1), un jo īpaši tās 7. panta 1. punkta a) apakšpunktu un 7.a panta 5. punktu,
   tā kā:

               (1)

               Regulas (EK) Nr. 881/2002 I pielikumā ir uzskaitītas personas, grupas un organizācijas, uz kurām saskaņā ar minēto regulu attiecas līdzekļu un saimniecisko resursu iesaldēšana.

               (2)

               Apvienoto Nāciju Organizācijas Drošības padomes Sankciju komiteja 2018. gada 17. jūlijā nolēma grozīt divus ierakstus to personu, grupu un organizāciju sarakstā, uz kurām būtu jāattiecina līdzekļu un saimniecisko resursu iesaldēšana. Tādēļ attiecīgi būtu jāgroza Regulas (EK) Nr. 881/2002 I pielikums,

         IR PIEŅĒMUSI ŠO REGULU.
   1. pants
   Regulas (EK) Nr. 881/2002 I pielikumu groza saskaņā ar šīs regulas pielikumu.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 20. jūlijā

            Komisijas

            un tās priekšsēdētāja vārdā –

            Ārpolitikas instrumentu dienesta vadītājs

      (1)  OV L 139, 29.5.2002., 9. lpp.

      PIELIKUMS
      Regulas (EK) Nr. 881/2002 I pielikumu groza šādi:

                  1)

                  sadaļā “Fiziskās personas” personas identifikācijas datus groza šādā ierakstā:
                  “Ayyub Bashir (alias a) Alhaj Qari Ayub Bashar, b) Qari Muhammad Ayub). Tituls: a) Qari, b) Alhaj. Dzimšanas datums: a) 1966. gads, b) 1964. gads, c) 1969. gads, d) 1971. gads. Valstspiederība: a) Uzbekistānas, b) Afganistānas. Adrese: Mir Ali, North Waziristan Agency, Federal Administered Tribal Areas, Pakistāna. Regulas 2.a panta 4. punkta b) apakšpunktā minētais paziņošanas datums: 18.10.2012.”
                  aizstāj ar šādu ierakstu:
                  “Ayyub Bashir (alias a) Alhaj Qari Ayub Bashar, b) Qari Muhammad Ayub). Tituls: a) Qari, b) Alhaj. Dzimšanas datums: a) 1966. gads, b) 1964. gads, c) 1969. gads, d) 1971. gads. Valstspiederība: a) Uzbekistānas, b) Afganistānas. Adrese: Mir Ali, North Waziristan Agency, Federal Administered Tribal Areas, Pakistāna. Papildu informācija: saskaņā ar pieejamo informāciju gājis bojā uzlidojumā Afganistānas Kunduz provincē 2015. gada decembrī. Regulas 2.a panta 4. punkta b) apakšpunktā minētais paziņošanas datums: 18.10.2012.”;

                  2)

                  sadaļā “Juridiskās personas, grupas un organizācijas” identifikācijas datus groza šādā ierakstā:
                  “Jemmah Anshorut Tauhid (JAT) (alias a) Jemaah Anshorut Tauhid, b) Jemmah Ansharut Tauhid, c) Jem'mah Ansharut Tauhid, d) Jamaah Ansharut Tauhid, e) Jama'ah Ansharut Tauhid, f) Laskar 99). Adrese: Jl. Semenromo number 58, 04/XV Ngruki, Cemani, Grogol, Sukoharjo, Jawa Tengah, Indonesia, Tālrunis: 0271-2167285, e-pasts: info@ansharuttauhid.com. Papildu informācija: a) dibinātājs un vadītājs Abu Bakar Ba'asyir; b) izveidota 2008. gada 27. jūlijāSolo, Indonēzijā; c) saistīta ar Jemmah Islamiya (JI); d) tīmekļa vietne: http:/ansharuttauhid.com/. Regulas 2.a panta 4. punkta b) apakšpunktā minētais paziņošanas datums: 12.3.2012.”
                  aizstāj ar šādu ierakstu:
                  “Jemmah Anshorut Tauhid (JAT) (alias a) Jemaah Anshorut Tauhid, b) Jemmah Ansharut Tauhid, c) Jem'mah Ansharut Tauhid, d) Jamaah Ansharut Tauhid, e) Jama'ah Ansharut Tauhid, f) Laskar 99). Adrese: Jl. Semenromo number 58, 04/XV Ngruki, Cemani, Grogol, Sukoharjo, Jawa Tengah, Indonesia, Tālrunis: 0271-2167285, e-pasts: info@ansharuttauhid.com. Papildu informācija: a) grupa, kas saistīta ar Irākas un Levantes Islāma valsti (ISIL), kura ir iekļauta sarakstā kā Al-Qaida Irākā un kura ir veikusi uzbrukumus Indonēzijā. b) dibinātājs un vadītājs – Abu Bakar Ba'asyir; c) izveidota 2008. gada 27. jūlijāSolo, Indonēzijā; d) tikusi saistīta ar Jemmah Islamiya (JI); e) tīmekļa vietne: http:/ansharuttauhid.com/. Regulas 2.a panta 4. punkta b) apakšpunktā minētais paziņošanas datums: 12.3.2012.”


title: Komisijas Īstenošanas regula (ES) 2018/1495 (2018. gada 8. oktobris), ar ko attiecībā uz darbīgās vielas malationa apstiprināšanas nosacījumiem groza Īstenošanas regulu (ES) Nr. 540/2011 (Dokuments attiecas uz EEZ.)

text:
                  9.10.2018

                  LV

                  Eiropas Savienības Oficiālais Vēstnesis

                  L 253/1

         KOMISIJAS ĪSTENOŠANAS REGULA (ES) 2018/1495
         (2018. gada 8. oktobris),
         ar ko attiecībā uz darbīgās vielas malationa apstiprināšanas nosacījumiem groza Īstenošanas regulu (ES) Nr. 540/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punktā minēto otro alternatīvu un 78. panta 2. punktu,
         tā kā:

                     (1)

                     Komisijas Direktīva 2010/17/ES (2) darbīgo vielu malationu iekļāva Padomes Direktīvā 91/414/EEK (3) par augu aizsardzības līdzekļu laišanu tirgū, proti, tās I pielikumā, ar nosacījumu, ka attiecīgās dalībvalstis nodrošina, ka pieteikuma iesniedzējs, pēc kura pieprasījuma malations apstiprināts, cita starpā sniedz papildu apstiprinošu informāciju par akūtu un ilgtermiņa risku kukaiņēdājiem putniem.

                     (2)

                     Darbīgās vielas, kas iekļautas Direktīvas 91/414/EEK I pielikumā, tiek uzskatītas par apstiprinātām saskaņā ar Regulu (EK) Nr. 1107/2009 un ir iekļautas Komisijas Īstenošanas regulas (ES) Nr. 540/2011 (4) pielikuma A daļā.

                     (3)

                     2012. gada 25. aprīlī pieteikuma iesniedzējs iesniedza papildu informāciju, tādējādi izpildot prasību informācijas iesniegšanai noteiktajā termiņā iesniegt ziņotājai dalībvalstij Apvienotajai Karalistei apstiprinošus datus par riska novērtējumu attiecībā uz patērētājiem, par akūtu un ilgtermiņa risku kukaiņēdājiem putniem un dažādo malaoksona un malationa stipruma izskaitļojumu.

                     (4)

                     Apvienotā Karaliste novērtēja pieteikuma iesniedzēja iesniegto papildu informāciju un 2015. gada 11. maijā šo novērtējumu kā novērtējuma ziņojuma projekta papildinājumu iesniedza pārējām dalībvalstīm, Komisijai un Eiropas Pārtikas nekaitīguma iestādei (“Iestāde”).

                     (5)

                     Pārējām dalībvalstīm, pieteikuma iesniedzējam un Iestādei tika lūgts viedoklis un lūgts sniegt komentārus par ziņotājas dalībvalsts novērtējumu. Iestāde 2016. gada 2. februārī (5) publicēja tehnisku ziņojumu, kurā apkopoti šīs apspriešanās rezultāti attiecībā uz malationu.

                     (6)

                     Dalībvalstis un Komisija novērtējuma ziņojuma projektu, papildinājumu un Iestādes tehnisko ziņojumu izskatīja Augu, dzīvnieku, pārtikas aprites un dzīvnieku barības pastāvīgajā komitejā, un 2018. gada janvārī tos pabeidza kā Komisijas pārskata ziņojumu par malationu.

                     (7)

                     Komisija attiecībā uz pārskata ziņojumu par malationu aicināja pieteikuma iesniedzēju iesniegt komentārus. Pieteikuma iesniedzējs ir iesniedzis komentārus, kas tikuši rūpīgi izskatīti.

                     (8)

                     Tomēr pieteikuma iesniedzēja sniegtā informācija ir nepilnīga un neļauj Komisijai izdarīt secinājumu, ka malationa izmantošanas rezultātā putniem radītā akūtā un ilgtermiņa riska līmenis ir pieņemams. Turklāt, izņemot lietošanu siltumnīcās, citi šāda riska mazināšanas pasākumi nav reāli īstenojami.

                     (9)

                     Tāpēc, ņemot vērā konstatēto augsto risku putniem, ir lietderīgi malationa lietošanas nosacījumus turpmāk ierobežot, proti, atļaut tikai lietojumus pastāvīgās siltumnīcās. Tāpēc Īstenošanas regulas (ES) Nr. 540/2011 pielikums būtu attiecīgi jāgroza.

                     (10)

                     Dalībvalstīm būtu jāatvēl pietiekams laiks, lai tās varētu grozīt vai atsaukt malationu saturošu augu aizsardzības līdzekļu atļaujas.

                     (11)

                     Ja attiecībā uz malationu saturošiem augu aizsardzības līdzekļiem dalībvalstis saskaņā ar Regulas (EK) Nr. 1107/2009 46. pantu nosaka pagarinājuma periodu, šim periodam būtu jābeidzas ne vēlāk kā 2020. gada 29. janvārī.

                     (12)

                     Augu, dzīvnieku, pārtikas aprites un dzīvnieku barības pastāvīgā komiteja nav sniegusi atzinumu tās priekšsēdētāja noteiktajā termiņā. Tika uzskatīts, ka ir nepieciešams īstenošanas akts, un priekšsēdētājs iesniedza īstenošanas akta projektu turpmākai apspriešanai pārsūdzības komitejā. Pārsūdzības komiteja atzinumu nav sniegusi,

               IR PIEŅĒMUSI ŠO REGULU.

            1. pants
            Grozījums Īstenošanas regulā (ES) Nr. 540/2011
            Īstenošanas regulas (ES) Nr. 540/2011 pielikumu groza saskaņā ar šīs regulas pielikumu.

            2. pants
            Pārejas pasākumi
            Vēlākais līdz 2019. gada 29. aprīlim dalībvalstis saskaņā ar Regulu (EK) Nr. 1107/2009 vajadzības gadījumā groza vai atsauc spēkā esošās atļaujas, kas izsniegtas attiecībā uz augu aizsardzības līdzekļiem, kuri kā darbīgo vielu satur malationu.

            3. pants
            Pagarinājuma periods
            Jebkurš pagarinājuma periods, ko dalībvalstis piešķīrušas saskaņā ar Regulas (EK) Nr. 1107/2009 46. pantu, ir iespējami īss un beidzas ne vēlāk kā 2020. gada 29. janvārī.

            4. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 8. oktobrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  Komisijas 2010. gada 9. marta Direktīva 2010/17/ES, ar ko groza Padomes Direktīvu 91/414/EEK, lai tajā iekļautu malationu kā darbīgo vielu (OV L 60, 10.3.2010., 17. lpp.).

            (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

            (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            (5)  EFSA, Technical report on the outcome of the consultation with Member States, the applicant and EFSA on the pesticide risk assessment of confirmatory data for malathion. EFSA supporting publication, 2016:EN-951. 61 lpp.

            PIELIKUMS
            Īstenošanas regulas (ES) Nr. 540/2011 pielikuma A daļas malationam veltītajā 300. rindā sleju “Īpaši noteikumi” aizstāj ar šādu:

               “A DAĻA
               Var atļaut izmantot tikai par insekticīdu pastāvīgās siltumnīcās. Atļaujas izsniedzamas tikai profesionāliem lietotājiem.
               B DAĻA
               Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par malationu un jo īpaši tā I un II papildpielikumu, ko pabeigusi Augu, dzīvnieku, pārtikas aprites un dzīvnieku barības pastāvīgā komiteja.
               Šajā vispārējā novērtējumā dalībvalstīm īpaša uzmanība jāpievērš:

                           a)

                           lai nepieļautu riskus ūdens organismiem un citiem organismiem – tādām noplūdēm no siltumnīcām kā kondensācijas ūdens, drenāžas ūdens, augsne vai mākslīgais substrāts;

                           b)

                           siltumnīcā mērķtiecīgi ievietotu apputeksnētāju saimju aizsardzībai;

                           c)

                           operatoru un strādnieku aizsardzībai, nodrošinot, ka lietošanas nosacījumos vajadzības gadījumā ir paredzēta attiecīgu individuālās aizsardzības līdzekļu lietošana;

                           d)

                           apstrādātu preču gadījumā – patērētāju aizsardzībai.

                     Dalībvalstis nodrošina, lai preparātiem uz malationa bāzes būtu līdzi vajadzīgās instrukcijas, kā glabāšanas un pārvadāšanas laikā novērst izomalationa veidošanos tādos daudzumos, kas pārsniedz maksimālos atļautos daudzumus.
               Atļaujas piešķiršanas nosacījumos ietver riska mazināšanas pasākumus un paredz attiecīgu augu aizsardzības līdzekļu marķējumu.”